khistorydata/jeongjo-sjw-relations huggingface dataset:
정조 10년 · 목
政院。以諸臺違牌。武科重試初試監試官。無以備員啓。命只推。仍敎曰。近來臺諫。詣臺則專事噤糊。有召則無端違傲。繩愆糾謬。固不欲責。尋常職務。極意占便。竝與筋力奔走之事。而若是規避。徒添酬應之一端。更加嚴飭。斯速承牌。○政院又以參試官。或在外或差祭。無以備員受點啓。敎曰。稱在外人。禁推傳旨捧入。
정조 10년 · 강
命戶曹判書趙㻐。牌招察任。
정조 10년 · 목
政院啓言。問于戶曹判書趙㻐。則以爲。今番逆獄。眞贜畢露。端緖明白。而緣臣儱侗。賊魁終未鉤得。堂疏臺啓之只請削黜。猶屬末勘。區區自處之義。惟當屛蟄訟愆而已。此際政院。促令臣入城。書納問啓。而旣不敢晏然冒進。又不敢昧然舍嘿。不得不略控文字。仰暴其不得入城之由。而自歸於違越格式之科。惟願速被譴殛之典云矣。敎曰。問啓之不對。辭疏之徑呈。俱已屬之生疏之科。度支重任。不可一日暫曠。況今 陵謁當前。擧行活䌓。諸宰之同一情勢。皆已出脚。行戶曹判書趙㻐。卽爲牌招察任。
정조 10년 · 강
命前獻官李秉鼎罷職傳敎爻周。
정조 10년 · 목
敎曰。近聞筵臣言。皆以爲以親病陳疏云。然則向來處分。以其身病。臨期規避也。在朝家孝理之政。以親病陳懇人。寧有勘罷之理。此似小事。亦有所關係者。前獻官李秉鼎罷職傳敎爻周。當初退却。已違格例。不卽提奏。大失惟允。當該承旨竝推考。
정조 10년 · 강
召見兵曹判書徐有隣。京畿監司徐有防于誠正閣。
정조 10년 · 목
有隣啓言。郊外動駕時。軍兵解嚴。以信箭擧行。而節目中。每以標信磨鍊。不可因循謬例。此後請以信箭啓下。從之。又啓言。昨秋 明陵幸行時。挾輦軍餘軍。以一百名爲之矣。今番何以爲之。敎以。依昨年例爲之。又啓言。當日回鑾時。則斥候伏兵。連因特敎置之矣。今番何以爲之。敎以。亦依昨年例爲之。又啓言。回鑾後隨駕軍兵犒饋。近年連以乾物擧行矣。今番何以爲之。敎以。依近例爲之。又啓言。弘化門外留都。何營爲之乎。敎以。以總戎廳爲之。又啓言。幸行在近。都總管姜世晃。副總管李聖師。有實病。副總管洪益弼。以漢城府堂上導駕進去。李明運。以都監中軍陣上進去。合有變通之道矣。敎以。竝許遞。政官牌招。開政差出。又啓言。本曹佐郞朴行淳在外。請改差。敎以。今日政差出。○有防啓言。本道年還。原來不敷。春耕將始。邑牒畓至。今若膠守半留之法。則非所以體朝家勸農之盛意。請依昨年例。參量加分事。令廟堂稟處。從之。○敎曰。今見畿營分辦都事隨駕云。此後除之事分付。又敎曰。風寒若此。凝解無常。此時治道。不可張大。至於橋梁隱溝等役。且與秋幸有異。從略修治。無所不可。民丁雖曰雇用。當寒宜有軫弊之擧。必須略略爲之。如是申飭之後。或有過濫之事。當該橋梁差使員。當於橋頭決棍。以示信令之意。不飭之道伯都差使員。亦難免其責。惕念知悉事。下諭于京畿監司處。
정조 10년 · 목
以徐有鍊爲正言。成種仁爲校理。李羽晉爲副校理。宋民載爲副修撰。○敎曰。洪州牧使。今日政各別擇差。春務方殷。待下批卽令赴任。○因司僕判官望。敎曰。公山前判官洪景厚。聞在受由。雖已改差。未免無故作散。今聞以試暇上京云。然則改差無義意。此窠擬入。○以柳甲基爲洪州牧使。
정조 10년 · 강
以趙濟魯爲掌令。李羽晉爲正言。前望也。
정조 10년 · 강
改擇別試殿試及式年文武科吉日。
정조 10년 · 목
禮曹啓言。別試殿試日子。更爲推擇。則今二十七日爲吉云。以此日退行。而原粘目中改付標以入。又啓言。別試殿試。旣以二十七日推擇啓下。則式年文科講經及武科覆試。同日設行。事甚未安。請更令日官推擇。敎以。以二十八日爲之。又啓言。別試文科殿試親臨與命官稟旨後節目磨鍊事。曾有定式矣。今番則何以爲之。而處所以何處擧行乎。敎以。當親臨。處所。臨時更稟。兵曹又以武科殿試時親臨與命官及處所啓稟。敎以。當親臨矣。處所。以春塘臺爲之。
정조 10년 · 목
義禁府啓言。時囚李之翼。告身盡行追奪。杖七十徒一年半。以年七十收贖。李家煥。杖一百收贖。告身盡行追奪。龍潭縣流三千里定配。李彥邦告身盡行追奪。長淵縣新行驛徒三年定配。又五年禁錮。梁埉太命喆。各杖一百收贖。告身盡行追奪。放送。朴健陽。渠之供辭。逐條發明。請令道臣査聞後稟處。允之。敎曰。如有功議。各減一等。李家煥事。謂之借乘則可也。以濫騎律照勘。失之太過。定配分揀。梁埉事。旣云爲其將來下往。無論言之信否。在朝家絜矩之政。宜有參恕之道。以公罪勘放。朴健陽。待査啓來到。還囚照律。
정조 10년 · 목
箚略曰。大論纔停。溫言又下。臣豈敢爲無端引義之計。而第臣於年前。濫叨是任。報蔑絲毫。罪積癏素。莫嚴者懲討。而終歸作輟。當立者紀綱。而漸就陵夷。禮義渝而不能維持。隄防壞而不能捍衛。窮天地所無之劇賊。亦不能窮極誅鋤。悠悠泄泄。無一裨補。畢竟瘡疣百出。詆斥四起。況今時艱溢目。憂虞多端。乃以債誤之蹤。重界康濟之責。譬如駕旣折之軸。而使之踰險。鼓已摧之楫。而望其截流。臣身無幸。固不足恤。而其於國事何哉。疾病之難强。神精之益耗。有不暇猥陳。伏乞狀還新命。改卜賢德。批以。虛竚之意。已悉前諭。簉朝之期。予日望之。連章控免。無已太過。廟謨多滯。此非元輔養閒之日。卿須安心勿辭。卽起肅命。仍敎曰。此批答。遣承旨傳諭于領議政。明日肅命與否知來。
정조 10년 · 강
御仁政殿。放生進覆試榜。
정조 10년 · 목
具翼善冠䘱龍袍。乘輿出仁和門陞座。宣榜行禮如儀。命領議政鄭存謙入侍。仍還內。
정조 10년 · 강
設重試武科初試。一所試官金思穆李漢昌任嵂李潤禧。參試官鄭東愼許晪。監試官大司憲洪良浩。大司諫趙城鎭。二所試官尹蓍東李邦一白東俊申㬚。參試官尹慶龍崔景岳。監試官持平洪聖淵。正言金載翼。
정조 10년 · 목
因武二所入格草記。敎曰近來武弁。全不肄藝。初試規矩。不得已從歇點下矣。觀此草記。入格如是夥然。此亦已料之矣。謁 聖初試之元定額數。猶有稟旨之例。況重試乎。今番一二所初試。勿拘元額。以二技入格者。一竝修正榜目。俾各盡意於殿試之意。榜示場外事。試所知悉。
정조 10년 · 강
命兵曹郞廳道路摘奸置之。
정조 10년 · 목
兵曹。以道路橋梁摘奸節目啓。敎以。今番則本曹郞廳道路摘奸置之。以除廚傳之弊。仍以此意行會本道。○京畿監司徐有防。以道路略略修治有旨祗受啓。敎以。橋梁分定邑守令。各於分授字內。幸行時待候與否。前例果何如。使之狀聞事回諭。○敎曰。今番 陵幸時侍衛。兵曹總府堂郞各二員。五衛將二員。武兼十員。節目中磨鍊以此知委。後廂軍兵。旣有新番。以七哨爲之事分付。
정조 10년 · 목
敎曰。以禁堂敍用入。備堂還差。明日次對。毋得懸頉事申飭。
정조 10년 · 강
遞兵曹參知洪周萬。
정조 10년 · 목
守宮及隨駕堂上。不可不備員受點。而周萬老病。難以進去故也。
정조 10년 · 강
召見咸鏡監司鄭民始于誠正閣。
정조 10년 · 강
命禁軍別將李壽鵬。嚴棍定配。
정조 10년 · 목
兵曹啓言。今日生進放榜時。禁軍將李壽鵬。殿庭橫竹。爲先汰去。請令該府拿處。敎以。向有李文德事。彈墨未乾。而又有此李壽鵬所犯。渠以領軍將領。殿庭橫竹。已萬萬無嚴。況以兼別將代領。事面尤自別。而如是無難冒犯。亦極駭痛。師律所在。不可只施汰拿而止。禁軍將李壽鵬。卿開坐嚴棍定配。以懲日後。卿亦難免不飭之責。卿等推考。名以禁喧。此等察飭之事。徒仰臺臣之口。所爲亦極駭然。當該禁喧郞廳。先汰後拿。今聞摘發提飭者。卽執義曺允大云。近來臺風掃地之際。有此擧職。極爲可嘉。特賜弦弓一張。以勸他臺臣。○兵曹啓言。李壽鵬嚴棍十五度。移送義禁府。
정조 10년 · 강
汰北部官員。仍命京兆堂上問啓。
정조 10년 · 목
漢城府。以未婚葬遺漏別單啓。敎以。當初抄啓。旣甚零星。伊後申飭果何如。而許久遲滯。今始加抄書入。而至於北部。無論婚與葬。竝與加抄而闕却。似此微事。豈可屢勤飭敎。飭敎之下。頑不擧行。尤極無狀。當該官員。爲先汰去。其代令該曹口傳差出。卿府擧行疏忽之失。亦云非細。始何不卽提飭。從又不能論罪。本府行公堂上。竝從重推考。掩骸等事。成命亦已久矣。何無一言皀白乎。其委折。京兆堂上處。自政院爲先問啓。○政院啓言。問啓事命下矣。問于金鍾正。則以爲。本月初四日。伏承備忘下者。初六日本府郞廳。又聽口傳下敎。嚴飭各部官。各其字內。躬行遍審。逐日抄報。今十六日始畢。臣先遣府吏審察。則部報之外。皆有新得。十八日更遣本府郞廳摘奸。則果多疏漏。故竝退成册。俾更修報。而郞廳摘奸。亦於今日間。方可了畢。自致曠日稽緩之罪。實無所逃云矣。敎以。各部抄報之外。別遣郞吏。更令摘奸云。處事如是周詳。啓聞之遲滯。不必爲咎。無以速卽修啓爲拘。更加嚴飭遍察。期有實效事分付。
정조 10년 · 강
考下抄啓文臣課試試券。
정조 10년 · 목
以月令爲策題。前文學李書九三下居首。
정조 10년 · 강
命關西茸弊。指一稟處。
정조 10년 · 목
成川府使金載瓚啓言。西邑鹿茸進上。凡一年二等。而一邑一對。一對常定價。初爲十五兩。次次增加。至四十兩。此無會減之例。只自民庫擔當。其後監兵營審藥輩。謂以茸直漸高。所捧殆過百餘兩。伊時道臣。以八十兩定節目。使之加減不得。近來又有加捧。爲一百二十兩。道臣不得已。以一百兩爲定式。以添價錢自備。分給於各該邑。俾爲折半補用之地。實爲目前少紓之幸。而安知不又復增加。至於二百三百之多乎。蓋京裏茸儈。乘時操縱。今若嚴立科條。使京儈及外營審藥。不敢違越。則庶免無節加捧之弊。事係民瘼。敢此仰達。敎以。民弊旣知至此。豈可無斯速通變之擧乎。卽令該院。論理指一稟處。
정조 10년 · 강
命金海稅穀。屬納後漕倉。
정조 10년 · 목
有司堂上徐有隣啓言。慶尙監司鄭昌聖[順:I-PERSON]狀啓。枚擧金海府使柳仁喆牒報以爲。該府稅穀。屬於左漕倉昌原府。而水路運納。遠爲四五百里。至於後漕倉密陽府。則隔江相望。近或十餘里。遠爲數十里。捨近取遠。民力難支。且左右漕倉。各有屬倉。而後漕倉則獨無屬倉。今以該府海倉。定爲後漕倉屬倉。捧留監載。一如左右漕倉屬邑之例。則公私兩便云矣。在民旣有所願。在公別無所損。問于曾經道伯人。則皆以爲便。請以依狀請施行之意分付。從之。
정조 10년 · 강
以洪仁活爲承旨。前望也。
정조 10년 · 목
疏略曰。伏以故相臣金尙容之江都死節。日星爭光。孰有異議於其間。而前沁留嚴璹之江都詩有曰。誰禁提携親禦港。徒聞慷慨自燒樓。捐生倖免爲俘㕌。等死那堪若偶羞。稠廣之中。極口夸張至。以欲書於丙丁錄末端而未果爲言。辭旨絕悖。聽聞俱惋。噫。詆毀死國之忠。加之以木偶之目。不意崇節義之盛世。有此大駭惡之口氣。其侵辱侮弄。若是無憚。則宅心不正。昭不可掩。臣謂亟施削版之典。安川君烓。性本狂悖。濟以貪鄙。同堂之間。惡言相加。至發於陪班齊會之中。其悖戾已無可言。且其總管遞罷。在於月終前夜。而翌朔丘直督納於府吏。如此敗倫無恥之類。不可以不足責而置之。施以譴削之典宜矣。 陵園幸行時。士民之傾都出觀。一以膽望羽旄。一以賁餙昇平。其不可設法而嚴禁也明矣。月前趙圭鎭所懷。極其悖謬。淸道之奏。旣不襯着。犯蹕之請。又涉乖當。況其慮患之語。大失審擇。無識甚矣。駭妄極矣。動駕隔日。民情胥欣。其在慰悅之方。不可置而不論。請施刊削之典。批以。嚴璹事。事屬文字問。疵纇關係。則不輕而重。當問于大臣處之。安川君烓事。令本寺査實草記。趙圭鎭事。豈但曰無識而已。駭妄而已。其語暈意致。極其怪底。初欲定配於輦過地方。以謝觀光民人。更思伊日求肋。旣出拔例之擧。言雖奊詬。不宜加之以罪名。至今泯默者此也。爾其勿辭。從速察職。
정조 10년 · 강
召見大臣備堂于誠正閣。
정조 10년 · 목
領議政鄭存謙啓言。再昨年劇變後。諸臣沫血之爭。豈容一刻斳允。而竝與金斗默削逸之請。而一例牢拒。若使鏡雲之至親。在抄選之職。則天下寧有是耶。況賊恭出後。卽係劇賊同堂之親。得逭殄滅之律。亦云倖矣。何可置之儒選。請亟命金斗默削逸。敎以。若是近寸。則當從施矣。存謙曰。與賊恭爲四寸云。請亟降削逸之命。從之。又啓言。今見獻納李師濂上疏。以前江華留守嚴璹。作詩詆毀故相臣金尙容事。請施削版之典矣。及見謄上詩語。則全無景仰之意。顯有侵貶之迹。公議峻發。推上朝廷。則惟當聽從臺請。明示好惡然後。可爲扶植世敎。亦合時措之宜矣。敎以。卿言正合予意。無論句作之有意無意。其在敦尙風敎之方。不可斳允。依爲之。又啓言。訓鍊大將具善復。鑄錢堂上濬川堂上竝還差。戶曹判書趙㻐。鑄錢堂上還差。行副司直趙時俊。惠廳堂上還差。行司直李命植。備局有司堂上差下爲宜。竝從之。又啓言。右尹洪益弼有實病。左尹金載順亦爲呈告。 陵倖期迫。合有變通。從之。又啓言。會寧慶源開巿已畢。令槐院撰出回咨。定禁軍騎撥。下送灣府。傳給鳳城將。以爲轉送北京之地爲宜。從之。又啓言。日食咨文。似不可循例答之。令文任善爲措辭。撰出回咨爲宜。敎以。諸宰各陳所見。兼工曹判書具善復曰。回咨遣辭不審。則似有見忤之慮。惟在撰出之善爲說辭矣。禮曹判書李在協曰。回咨別無可措之語。惟當以頒示外服。極爲感激之意。撰出似好矣。行副司直徐浩修曰。似當以視同內服頒示。誠甚感幸之意撰出。而亦不可不滯得慶祝之意矣。刑曹判書李在簡曰。只以祝慶祗受之意爲辭宜矣。開城留守尹塾曰。大國之事。外藩不必可否。若下字之際。一字不愼。則似有後來無窮之弊。惟以祗受之意。答送好矣。行副司直鄭好仁趙時俊沈豊之。吏曹參判李秉模等。皆以不必可否其本事爲言。敎以。回咨中只稱祝慶之意。亦不無如何之嫌矣。存謙曰。文任先爲撰出後。可以爛商處之。從之。又啓言。卽見禮曹粘目。以爲。倭館開巿大廳三十九間。公一代官倭家九十間。公代官倭會計家三十間。別代官倭會計家十五間。合一百七十四間。沒數燒燼。取考謄錄。則倭館失火時。木米題給數爻不一。而今番被燒。比前稍過。代官倭等。皆以幹公事來住。事面尤異。請依庚子例擧行爲言矣。燒燼旣甚夥然。而與庚子差有間焉。請依康熙癸巳年例。題給米木。以示朝家優恤之德意。從之。又啓言。頃因東萊府使狀啓。倭船及漂人問情。不以留鎭將書塡。忽稱假將。該萬戶拿致嚴棍。捧供狀聞事命下矣。卽見統制使金永綬狀啓。則以爲。知世浦萬戶崔德徵。去秋冬等殿最居下。依法例仍差假將。而倭船漂泊。在於發行巡營之後。故邊牒去來。留鎭將專管擧行。而傳通東萊府之時。該萬戶居下後。假將仍差之由。不爲區別。泛然說去。其所顚錯。雖在於留鎭將。該萬戶不能檢飭之責。在所難免。嚴棍取招。以待處分爲辭矣。此是留鎭將糢糊傳通之致。該萬戶分揀。留鎭將請令帥臣。嚴棍懲後。從之。又啓言。京畿監司徐有防狀啓以爲。本道牟還。依昨年例加分事。請令稟處矣。春耕種子。在所當念。就留庫中。從略加分爲宜。從之。又啓言。京畿監司徐有防所啓。衿川民。依安山果川例。受還平倉事。有稟處之命矣。畿邑之民。皆欲受糶於平倉。而山城儲餉。旣爲保障。則移劃一事。有難輕議。請置之。從之。又啓言。京畿監司徐有防所啓。西籍田粢盛米。以三軍門船隻。依稅大同例。趁期載運。請令稟處矣。 監色輩爲捉船。逗留浦村。果爲民弊。若以軍門所管船。受價載運。則除弊於浦民。無礙於京司。從施爲宜。予問將臣及松留。訓鍊大將具善復曰。各邑輪回捉船之規。其來已久。惟在朝家處分矣。御營大將李柱國曰。軍門事雖有愆期。粢盛所重在焉。何敢不爲乎。開城留守尹塾曰。該寺所屬下來本府及長豐兩邑捉船時。非但故爲逗留。不無額外侵漁。用私操縱矣。敎以。自廟堂往復本道。後日次對。指一稟處。又啓言。獻納李師濂上疏。各邑牧守滿瓜限。則一新軍器事。梁山築堤添修事。有稟處之命矣。軍器修補。乃守令職分內事。且有自來申飭。此非以瓜限定式之事。梁山掘浦築堤事。此是衆民蒙利之處。使該面民夫。歲加添修。毋廢前功爲宜。請令道臣。分付該郡。從便擧行。從之。○永庫提調鄭昌聖啓言。日前本庫別檢。以藏永餘米事被罪。而此蓋謬例之襲用也。本庫藏永米。數本不少。而員役朔料切緊公下。無他出處。故自前例於藏永米。除出需用。所謂契人之名。創自癸巳。伊時提調誤信人言。作此契名。每當伐氷之時。專不應役。剩餘之米。只欲都吞。前後郎廳。屢被侮辱。究其情狀。已極痛惡。供上永丁。亦不優數預備。若値不足。又復稱冤於賠補。今則自願還退。故臣卽自本庫。推移備給。契名永爲革罷。使員役及載永軍。擔當擧行矣。此後員役料米公下外有所私用者。毋論堂郞。隨現勘罪。作貢作契。苟非筵稟。則不當任自設置。請嚴加禁斷。從之。○訓鍊大將具善復啓言。黔巖碑閣牆外。挾輦軍例爲環衛。而無後作門。故不無喧譁之弊。今番則碑閣牆垣後面中門。以中月刀作門。後廂軍二哨。訓局將校。眼同設外環衛爲宜。從之。○戶曹判書趙㻐啓言。設鑄之役。必待含錫。而今番使行。優數貿來。有未可必。近聞箕營。有年年積置者。厥數夥然。取來補用。事甚便好矣。予問大臣。大臣亦以爲然。從之。○禮曹判曹[書:I-POSITION]李在協啓言。重試節目。依丙辰例。已爲啓下。而丙申節目中。重試名紙精書呈券。不爲易書。傳食亦爲安徐。只許各帶書吏一人矣。請依此擧行。從之。○三司合啓。不允德夏事。敎以。追施非但有禁令。弼謨事。尙在未出場中。此啓姑停。以待結末可也。○正言李羽晉啓言。近來風俗簿惡。民彝倒喪。陽智富民。有父子爭財者。爲官者。乃反扶護其子。捉囚其父。官作財主。印成文券。分割其產云。如許傷倫亂俗之民。不可以微賤而不論。且以該縣監言之。閉閤思過。雖難責之人人。豈忍爲助虐之擧乎。臣謂陽智縣監柳詢。爲先削去仕版。該邑民。令道臣嚴査。如律勘斷。以淑風敎。從之。又啓言。我國所謂居士云者。非僧非俗。名漏編戶之籍。身無疋布之役。卽流民之最殊常者。況近者凶逆。又從此輩現捉。慮患之圖。不容泛者。且河東界一面。全爲此輩所聚。本邑纔經賊窟。臣謂分付道臣。此輩之團聚河東者。散置他邑。充定軍役。仍飭諸臣。痛加禁斷。一竝充丁。如或漏躱。嚴刑絕島爲奴宜矣。敎以。不入籍不編戶之類。固宜痛禁。而今若掃蕩厥居。散置各邑。則是以河東一村之害。遍貽諸路。未知爲穩好。且該道有道伯守宰焉。此等事。不必致煩朝家處分矣。又啓言。前正言閔師宣。除拜數日。不卽書送署單。雖近稽緩。不害爲新進臺官羞澁逡巡之態。且伊日諫院。旣有右僚。合啓停連。初不關於師宣之去就。而司直之地。看得太深。直加巧避之目。至請刊削。事涉過當。臣謂前司諫兪彥脩罷職宜矣。敎以。加之巧避之目。請以刊削之典。彼誠有不審之失。而爾之此啓。亦未免太用力。不允。閔師宣以罷職原傳旨及批答。令政院付標啓下。○政院。以何大臣留都啓。敎以。金領府事金判府事。同爲留都。
정조 10년 · 강
召見京畿監司徐有防。都差使員鄭東浚于誠正閣。
정조 10년 · 강
慶尙道儒生生員金濟默等疏。請文正公金尙憲安東鄕祠陞院賜額。賜批。
정조 10년 · 목
批以。先正糸貫是府。遯迹是地。是府是地。烏可不以先正侑之祠。以慰嶺人景仰之思。爾等雖以陞院爲說。予以爲就其祠宣額。無改舊觀。庶不悖於木石與居之素守。賜祠號曰西磵。○敎曰。安東府先正文正公金尙憲西磵祠宣額日。遣近侍致祭。朝因納言疏。語到文忠節義。有所起感。際此賜額文正之祠。事可謂不偶然。 江華忠烈祠。卜日致祭。守臣旣兼閣臣。還營時受香下去。設祭後形止。使之狀聞。以示朝家尙風敎之意。
정조 10년 · 목
以沈豊之爲左尹。申大升爲右尹。李秉模爲同經筵。韓光傳爲陽智縣監。○以趙尙鎭爲副提學。趙濟魯爲應敎。鄭萬始爲副應敎。洪義浩爲校理。朴基正爲副校理。成種仁李晴爲修撰。金履翼金啓洛爲副修撰。李尙度爲文學。安鼎大爲掌令。竝前望也。○以左通禮望筒。敎曰。初無遷轉之事。何以差代。此望筒勿施。當該銓官推考。
정조 10년 · 강
特推吏曹草記捧納承旨。
정조 10년 · 목
吏曹啓言。新除授司僕判官洪景厚。公山判官解由未出。何以爲之。敎以。旣因特敎擬入。則解由與否。非所可論。此豈草記之事乎。卿則何嘗以解由未出人。一擬再擬於防禦使之望乎。捧納承旨從重推考。
정조 10년 · 목
因江華留守朴祐源掩骸狀啓。敎曰。申飭之下。本府最先擧行。殊甚嘉尙。自官題給之後。或有有名無實之慮。則甚非朝家申飭之本意。況本府經歷。素知誠勤。此等處必當悉心奉行。如是啓聞之後。或有遺漏處。陸續登聞。俾有實效。無論未報已報。先使經歷。抽栍躬審。卿於還營後。分遣褊裨。逐庫摘奸。如是申飭之後。一或疏漏。現發於來頭備郞摘奸之行。自卿難免不飭之責。以此惕念擧行事回諭。因此而有提飭者。沁都則已修啓。而畿營則未知今幾搜訪顧助。而以老職一事觀之。與朝令不無逕庭處。此事亦安知不有名無實乎。俄於京兆草記。因此等事。該部官已命汰職。堂上重推。況以一道幅員之大。若不別加警惕。別加考察。列邑守宰。豈必人人盡心邑邑遵令乎。且況此道伯。出自邇列。凡係宣承之事。何讓於沁留乎。先從三令之意。如是申諭。更以此意。以關以面。拔例嚴飭事。有旨下諭于京畿監司處。 京兆及畿邑。雖已申飭。遠外諸道之一一遵令。亦未可必。將此傳敎。嚴飭諸道。北伯時未辭朝。自廟堂謄送此傳敎。諸道擧行。使各一一啓聞事。一體申飭。
정조 10년 · 강
配李壽鵬于草溪郡。
정조 10년 · 강
遞承旨權★(示+嚴)。以尹尙東代之。前望也。
정조 10년 · 목
政院。以權★(示+嚴)不爲仕進請牌招。敎以。動駕在卽稱病非其時也。許遞。前望單子入之。待下批牌招察任。
정조 10년 · 강
行召對于誠正閣。承旨洪仁浩。玉堂洪義浩李晴。閣臣李崑秀。
정조 10년 · 강
命平安道改號當否。就議廟堂。
정조 10년 · 목
吏曹啓言。安州牧旣降爲縣。平安道改以平寧道。敎以。平安道。自古豈無逆賊。而道號之不改。必因接隣彼國。文簿去來。有多少掣肘之端故耳。當初草記之不爲措辭稟旨者。極涉疏忽。改號當否。就議廟堂。更爲指一稟處。
정조 10년 · 강
命 陵官呈旬人。査實草記。
정조 10년 · 목
禮曹啓言。 明陵別檢金熙稷。參奉宋煥昌。迭相呈旬。仍爲下鄕。假官之許允入直。事甚未安。寒食不遠。尤不可一任其撕捱。請竝改差。敎以。本曹統攝 陵寢事務。前此呈旬之時。何不嚴飭就直。乃反有此改差之請乎。寒食前尙多日子。亦何不申飭乎。此草記未知爲當。他 陵寢亦無兩官呈旬之處乎。査實草記。
정조 10년 · 목
宗簿寺啓言。査問事命下矣。招致總府吏詰問。則以爲。安川君遞職。在正月二十六日。二月初一日。送人于該吏曰。雖已遞職。傳旨未下。亦不出代。丘直似當來納云。該吏以旣遞不可納爲對云。又問於安川君奴子。則以爲。丘直歸于西淸君。別無卞對之事。而至於同堂之間。惡言相加。初無是事云。而總吏所告。昭不可掩。陪班齊會。聽聞狼籍。以此以彼。不可容貸。請施削職之典。允之。
정조 10년 · 강
遞一所試官李漢昌。以李明運代之。
정조 10년 · 목
敎曰。今聞本廳多有擧行事。而別將在試所。無以句檢云。試官李漢昌。令該曹改付標。
정조 10년 · 강
命濟州牧使尹得逵。以推考施行。
정조 10년 · 목
義禁府。以全羅監司狀啓刑曹粘目。請交代後拿來。敎以。數遞可悶。爲先從重推考。
정조 10년 · 강
定陞庠初試分所之式。
정조 10년 · 목
成均館啓言。因李師濂上疏。今番陞庠都會之分所弄奸事。有嚴査草記之命矣。謹考大典通編及泮中事例。則元無陞庠公都會。半以上劃付一所。半以下劃付二所之規。從前士子輩。爲其取便。就其折半分屬之中。或赴一所。或付二所。便成謬例。今無依法典査處之道。而臺疏旣如此。自今爲始。陞合公都會。上下折半。分付一二所之意。定式爲宜。允之。
정조 10년 · 강
遣史官傳諭于領議政鄭存謙。
정조 10년 · 목
敎曰。昨筵已言之矣。際見獻官別單。以卿差擬親祭時獻官。勢將進詣。見今寒意尙峭。侵晨陪駕。恐有添損。明日先詣享所之意。遣史官傳諭于領議政。○假注書李儒修書啓。臣傳諭于領議政鄭存謙。則以爲。臣之賤疾。不至委頓。猶可自力。再明日東西陪班。無他大臣之隨參。國體私分。何敢先詣。區區下沈。必欲陪扈。恩敎不敢奉承云矣。敎以。卿豈爲此人事上辭巽乎。暁氣甚寒。必須先詣。以副予勤懇之意事。明日更爲傳諭。
정조 10년 · 강
遣承旨傳諭于領敦寧洪樂性。
정조 10년 · 목
敎曰。昨見畿伯狀本。卿方住鷗亭云。近來風寒。不瑖有損。人言似出不得已。不須云云。勉副亦因不得已。豈或介介委官。總掌獄務。凡有咎責。無以讓避。固知卿爲法受過。都付勤攻之科。然而尙且遜荒。無已過乎。卿須安心勿辭。卽日還渡江入城。聽我面諭。○同副承旨李敬一書啓。臣馳往傳諭于洪樂性。則以爲。負罪深重。合被重辟。豈可以職名之已遞。合辭之卽停。諉以已經勘斷。冒入脩門。重犯無忌憚之科哉。且大臣之求見臺箚。臺臣之出示草本。論思之地。譏斥峻正。求見之罪。甚於出示。而出示者。旣蒙其罰。求見者。獨免同律。臣於是罪。上添罪。慚惶俟命云矣。敎以。知道。
정조 10년 · 강
領府事金尙喆箚辭留都之任。賜批。
정조 10년 · 목
批以。向見於 宮班。知卿韶華勝昔。昨有留都之命矣。箚辭如此。所請許副。卿其安意將攝。仍遣史官傳諭。
정조 10년 · 강
命訓御兩將臣領軍。無得以親嫌代領。
정조 10년 · 목
敎曰。近年 陵幸。御營廳爲後廂。則必請代領。此事甚無義。直因一時謬例。便作不易成憲。昨日次對。大臣亦以代領爲請。而更思。父子領軍。元無應避之規。向來具以謙之爲禁軍別將也。特加曲念。雖命變通。至於從兄弟領軍。決無難安之端。且以事理言之。旣掌本營之任。獨避領軍之行可乎。後廂大將禁將代領之命。勿爲頒布。此後無得引義事。申飭訓御兩將臣處。
정조 10년 · 강
命奉命中官。卽其地定配。
정조 10년 · 목
敎曰。今日國綱。雖曰凌夷。猶不料若是其掃地。朝廷之所維持者。不過堂陛。而今有此幺麼守令犯分之擧。是豈歇後看過處。中使以奉命。騎廏馬下往本地方者已七日。而渠旣延置之。從又餉人飼馬。始則似知奉命事體。今聞中使狀報。忽於昨日。該牧使多縱校隸。驅迫中使。逐出至十里地云云。似此變怪。前無後無。以柳文植之憸銳。早晚僨事。固已料之。有此濫滑手叚。猶是意外。此等守宰。若無別般重繩之擧。流弊將至蔑國綱而後已。然文植何足責。爲道伯者。尙可曰不知乎。不知亦罪。名以奉命。則徒步之下隸。猶不敢然。況騎馹之中使乎。奉命看病之處。雖曰鄭妻家。內外之分。本自逈別。奉命自奉命。隄防自隄防。事關隄防。則上章論列。以效執藝之義。猶之可也。守宰有此岡測之擧。不能登時禁斷。又不能具由請罪。然則道伯與邑倅。可謂將無同。此等道伯。先置重典然後。國綱庶得維持。然以中使之所告。未知十分無差。已令査之又査。所謂奉命之行。被逐後方住新村里云云。新村距邑。不翅爲十里地。其委折使之問奏。而尙無皀白。該道事。可謂罪上添罪。奉命中使。辱命大矣。爲先卽其地定配。道伯及該守令。待査奏。當分等處分。事係騎馹。令兵曹入直堂上。卽爲詳査以聞。○敎曰。兩造卞覈。有傷事面。雖不可諉之。見逐事狀。不可不一問。中官雖已定配。下去內需司別提及司僕下人等査實次。令兵曹。使之星火待令闕外後。該房微稟。○兵曹啓言。依下敎分付京畿監司徐有防。仍令査問於坡州牧使柳文植處。則以爲。今月十六日。中使與內司別提。皆以平服同爲下來。而旣無路文。故初無自官供饋之擧。旣不請入。故亦無自下防塞之事。只內司別提來示內司所下傳敎內。該房所屬勿禁之敎。故報于監營。幷與婢子四名。米四石。錢二百兩。鱗次入送而已。內司別提。則追後着帽帶。來示傅敎。故但於伊日。夕一時如例供饋。至於中使。則延置供饋。許入防塞間。初無干涉之事。中使所住之地。自初至終。連在乭方串里。而距罪人所住處。爲一馬場。距官門爲二十里。而昨日則以植烥差使員。早朝離官上京。縱隸驅逐一款。實無是事云矣。敎曰。柳文植自在宣傳官時。行止極爲憸詖。今番拔例差送也。已知有早晚此等所犯。至於今番擧措。往古來今。未之聞焉。若此不已。則此後奉命者。無論大小使行。一邑倅皆將惟意驅逐。惟意阻搪。履霜之漸。幾何不至於罔測之地乎。觀此査奏。監司之尙不聞知。昏暗甚矣。疲劣極矣。其敢諉之文植乎。文植之罪。可勝誅哉。當初所犯。旣係罔赦。則固當以實直陳。以待朝家處分。而敢以平服官服及一次供饋數次供饋等說。漫漶粧撰之不足。甚至驅逐一事。極口發明。中使所在地方。乃敢變幻爲說。以距邑治近二十里新店。謂在乭方串里者。尤萬萬巧惡。國有法綱。如文植輩。決處何難。而如是先爲盤問者。擬待動駕時。先欲以軍法從事。本事則仍欲付之王府。加刑取服也。大抵君命何等至嚴。王人何等至敬。則無論所逐處之遠近。萠此心腸。無難下手。然又隱諱本事。抵死不直告。朝家將任。渠所爲徒然分揀乎。今此査事。本非難事。奉命騎馹下去一行。自邑治移在新店地。此非驅逐而何。再昨夜驅逐中使時。土校亦必有其人。文植雖欲發明。豈無査出之道乎。該道伯爲先冒罪還營。該牧所在京裨及作俑土校等。一竝星火捉來。各別箇箇嚴刑。犯手事狀。一一取服。門限前。以供招送呈本曹。道伯出自邇列。地望自異。而乃於所管地方。有此無前變怪。文植何足責。是道伯平日不畏朝廷。不畏國綱。如文植狐狸之徒。從以效顰。亦不知有朝廷有國綱。朝家之如是齗齗。豈爲鄭妻也。豈爲中使也。大抵鄭妻誅討之請。亦出於尊朝延重國綱之意。則自監司視朝廷國綱。若是蔑如可乎。處分之尙此斳持。猶以事關中使。故不知所告之信否。慮或有一分奸情於其間故耳。此査事如或遲滯。是甘自歸於罪上添罪之科。以此意嚴飭分付於道伯處。使之星火捉來。捧供以聞。又啓言。卽接京畿監司徐有防査本。則以爲。該牧所在裨將及土校。已爲騎撥分付。星火捉來。而再昨日守直將校中。池慶源成得任。刑吏金文漢等。適以植炬監色上來。故爲先嚴刑究問。則池慶源以爲。以守直將校。連在沙★(牧+鳥)里。與內司官員及員役。同在守直所矣。二十一日。與他將校交遞入來。同日夕還爲出去。則內司官員及員役。不在守直間。故問於成得任。則以爲。俄者尹愼儉來言。今則罪人病勢向減。守直所又逼近。移去他處爲好云爾。則內司官員及守直員役。俱爲移去同村一馬場許云。至於中使去留。初無聞知之事云。成得任以爲。今二十一日。本官往 陵所。適値空營。而內司官員上京還歸之路。來坐作廳。傳喝於裨將曰。吾昨日上京。而先送奴子於內司。則內司以爲。當初旣奉傳敎而下往。則無端上來。極涉如何云。故今方還往沙★(牧+鳥)里云云。留營裨將答傳喝後。招致小人曰。聞內司官員。旣去而復還。汝卽往見爲可云。故小人馳到沙★(牧+鳥)里守直房。與內司官員及員役同坐矣。尹愼儉來言曰。罪人病勢已向減。守直又逼近。移去他處云爾。則內司官員及員役。卽出門外。小人問於愼儉曰。汝所云云。官家分付耶。汝之所見耶。愼儉曰。同來林奉得。似有聽分付之事矣。小人問於林奉得。則答曰。別無官分付。自執事廳有所云云。故小人則聞此言而已。中使去就。初無干涉之事云。金文漢以爲。本官自 陵所還官後。聞內司官員旣去還來之報。出送小人及將校尹愼儉池慶源等。出往沙★(牧+鳥)里。而聞尹愼儉之言。則官家分付內。罪人病勢已向減。守直間至爲逼近。防守禁人等事。尤宜嚴飭云云。愼儉移去爲好之說。必藉此。而小人則果無親承分付之事。至於中使去處。只聞其連在乭方串里。而移去與否初不聞知云。今以諸罪人之招觀之。當初內司官員之同處守直處。殆無區別。而旣已同居。則無端移去爲好之說。肆然發口。至使奉命官員。不安其居。想其光景。殆同逐送。究厥罪狀。萬萬痛駭。各人等一幷嚴囚。以待留營裨將及尹愼儉捉來。而奉命體重。去留來往。固非外邑所可指揮。則該牧使事。萬萬駭痛。而身爲按藩之臣。旣不能先事察飭。査啓命下之後。亦不能鉤得實狀。致勤嚴敎。惶懍震越。恭俟嚴誅云矣。敎曰。大抵端緖不無透露。而所謂柳文植之指揮一款。各人供招。終始抵賴。此無他。文植則以朝廷命吏。不畏朝廷法綱。諸囚則以該邑校吏。猶知邑有官長。囁嚅咨且。半吞半吐。文植之罪校吏替訊。殆近於無辜之有庳。惟其査處之道。在於奉命官員之招來嚴覈。校吏等放送。該牧所在京裨捉來。各別嚴刑。究覈實狀以聞。萬一與奉命官員所對差爽。則當限死嚴刑。捧直招然後停刑。以此知悉。惕念擧行。今日內如未捉來。明日致齋相値。過齋後擧行。名以道伯。幺麼文植所爲。不卽覈出。徒仰奉命官員之口。辱朝廷大矣。此意一體分付。各人供招中。不見中使云云。是必文植之所暗嗾。朝家或慮中使之貽弊該牧。使之勿着官服勿捧支供。而所率去者宮屬也。所騎往者廏馬也。豈必對中官面目。與中官談話然後。方可謂之中官下來乎。況所住之地。俄令騎撥更査。分明是新店云爾。則不待該官員之上來。卽此奸贜已捉。文植今夜內。若不自首。國有常憲。不須更問。渠雖用鑽剌手段。百計圖活。得乎。令道伯爲先盤詰。俾尋生路之意。更卽星火分付。
정조 10년 · 강
召見補土堂上具善復李文源于誠正閣。
정조 10년 · 목
敎曰。 英陵補土始役吉日。聞以二十七日最吉。而以 陵幸相値。不得循例草記云。莫重之事。豈可退行。以二十七日始役。告由 祭文當親撰。以補土堂上李文源仍差獻官。諸執事勿以守令塡差。京差官員中差定。卽以此意。分付該曹該道。補土堂上具善復。待還宮辭朝進去。○李文源啓言。英陵補土時別着役。前五衛將鄭道弘。軍器僉正沈寬鎭。領役牌將都監敎鍊官張泳。御營廳敎鍊官王漢佐。守禦廳敎鍊官趙時恭。總戎廳軍官卞世義李郁。禁軍金義淳。今方率去。本邑將校。自昨冬運石時。效力不少。其中首將校。以牌將一體使役。恐合事宜。從之。
정조 10년 · 강
以趙鼎鎭爲承旨。申馥爲副校理。前望也。
정조 10년 · 강
飭 陵幸時掖屬下隸。毋得貽弊於民邑。
정조 10년 · 목
敎曰。今番 陵幸時。毋論掖屬上司下隸。如有一毫貽弊民邑之事。到晝停所後。當別般廉探。犯者幷與不能摘發論報之守宰當重繩。匿不以聞之監司。亦安得無罪。卽以此意。嚴飭畿營。
정조 10년 · 강
命 奎章閣直閣會圈。檢校提學黃景源。檢校直提學徐浩修。直提學朴祐源。檢校直閣李秉模徐鼎修徐龍輔。待敎李崑秀進參。
정조 10년 · 목
敎曰。時任閣臣隨駕。只是二員。不可不備員。直閣未差之代。今日會圈越薦事。內閣知悉。又敎曰。本閣時無行公提學。主圈無人。檢校提學望筒。令本閣卽爲書入。待下批命招。又敎曰。此後閣臣新除下批。入政稟事。定式施行。○直閣會圈。七點鄭大容。六點尹光普金履翼。○政院。以直閣下批政事入稟。敎曰。當日爲之。提學今日政。亦爲擬入。
정조 10년 · 목
以金宇鎭爲吏曹參議。趙㻐爲 奎章閣提學。鄭大容爲直閣。
정조 10년 · 강
御重熙堂。親授內閣提學趙㻐。直閣鄭大容敎旨。
정조 10년 · 목
趙㻐鄭大容入庭行禮訖。令閣臣李崑秀。宣讀提學敎旨。李秉模撰進。尹行任宣讀直閣敎旨。李崑秀撰進。○承旨徐龍輔啓言。申時聚軍之後。百官例皆戎服。而吏曹假郎廳及引儀。俱以帽帶待令。事極駭然。幷推考。兵曹亦不能察飭。請當該入直堂郞推考。從之。仍命吏曹假郎廳及引儀拿處。
정조 10년 · 강
詣 孝陵　禧陵。行展拜禮。
정조 10년 · 목
具戎服乘輿。出協陽門詣仁政殿月臺。親押訖。復乘輿出仁政門。乘轎出敦化門。由崇禮門踰慕華峴。乘馬詣黔巖晝停所。坡州牧使柳文植。多率官隸。攔入衛內。故命奪其符。記過待令。乘馬詣 孝陵齋室。改具翼善冠黲袍。詣 丁字閣。行親祭如儀。亞獻官鄭存謙。終獻官徐命善。望燎禮畢。仍詣 禧陵展拜。還入齋室。敎曰。初謁本 陵。依昨年 康泰陵例。本陵陵官幷陞六調用。本 陵守僕中。最久隨行各一人帖加成給。京守僕 陵守僕守護軍等。考例施賞。又敎曰。今日展拜 禧陵　孝陵。仰惟 聖后 聖祖盛德至善。曷任愴慕。不可無伸誠錄舊之擧。坡平府院君家。遣承旨致祭。奉祀孫調用。因此思之。故儒臣金麟厚契遇。可謂曠絕千古。本 陵展謁之後。豈可無示意之擧。亦令該曹。卜日致祭。其子孫聞今在京云。今日政。本 陵參奉窠擬入。又敎曰。自 陵洞口。至崇禮門捧上言。仍命百官插羽。又命各營大將。先詣梁鐵坪下營。改具戎服乘馬。詣黔巖晝停所。命畿伯及差使員入侍。擧條見下。改具甲冑乘馬。未至梁鐵坪。御幕次。受兵曹判書徐有隣軍禮。仍按行諸營。使兵判各勞其軍。遂御帳殿。各營將臣將官及畿伯兩都留守各務差使員。以次參現。開門吹打訖。發號令。操習諸軍各獻俘獲。命各營部哨。査功罪以聞。命拿柳文植入。決棍十一度。敎曰。因差員事。使之拿入次待令。而妄引不成說之例。不卽納符。已萬萬駭然。率官隸六人。攔入衛內。戛過駕側。論以法綱。罪在難赦。觀渠擧措。豈必深誅。然則不足謂之犯蹕。屬之攔入之科。纔已嚴棍。坡州牧使柳文植削職放送。遂改具戎服。乘馬由崇禮門。入敦化門由協陽門還內。
정조 10년 · 강
召見京畿監司及各務差使員于晝停所。
정조 10년 · 목
楊州牧使李一曾啓言。昨秋 明陵幸行時。凡干進排。一倂裁減。蓋出於爲民除弊之德意。而今番又伏承依昨秋例擧行之傳敎矣。昨日朝飯次。別監文哥。率其外三寸金哥漢。出來站上。多般徵索。敺打該吏。傷處狼藉。甚至於扶執厥吏。突入臣前。無數咆喝。今於筵席。旣有下詢。故敢達矣。敎以。聞甚駭然。渠輩若知有紀綱。飭敎之後。焉敢若此。當該掖隸。行首掖隸。幷令刑曹嚴囚。取招以聞。又啓言。本州有禁御軍納米。每名六斗。每斗代錢四錢。合爲二兩四錢。而獨北漢守堞軍官別破陣所捧六斗米。則初無代錢酌定者。故米色點退之際。每斗代錢。至於六錢之多。請依禁御保米例。以二兩四錢。酌定捧上。敎以。令廟堂稟處。又啓言。本州良奴軍總數。合爲一萬餘名。此則自本州隨闕代定。而此外各宮房衙門所屬。不由本州。各其直定者。殆延二千名。故稍實之民。投屬於直定歇役。至殘之民。自歸於上納苦役。已極可悶。而以其直定之故。初無成冊之可據。輒致虛實之相蒙。此後則各宮房各衙門定役。必爲關由於本州。又成送成册於本州。以爲憑考之道似好。敎以。令廟堂稟處。又啓言。丙申年。因御使陳白。 陵園墓守護軍及實立役驛吏卒外。勿論各宮房各衙門所屬。一倂應役事。定式施行矣。行之未幾。各衙門各自筵稟頉役。其所減數。無異於丙申以前。至殘之類。偏被其害。依丙申定式。通同煙役事。請令廟堂稟處。從之。○通津府使李喆運啓言。昨年本府境致敗茂長縣極太一百四十七石。今當徵捧矣。蓋此極太。擧皆腐爛。民不願受。初不得已勒分矣。當捧之數。勢將及今責納。而殆同白徵。呼訴畓至。故敢此仰達矣。敎以。民弊旣如此。特爲蕩減。○富平府使李漵啓言。本府卽鎭撫前營將之邑。又是海防重地。而會付軍器。本自數少。許多物力。辦出無路。最爲邑弊之大者。敢此仰達。敎以。令廟堂從長稟處。○高陽郡守柳曾養啓言。自漢江至玄石渚江及崇禮昭義兩門外。皆是本郡舊日富原面也。地屬本郡。民屬京兆。而特以都下之故。免其三稅。只納結錢與草米矣。差出三書員。分掌收納。而江民輩。慢不備納。歐逐官吏。不得接跡。貧殘吏隸。自當備納。至於侵徵族隣。逃散相望。富原一面。屬之京兆。使該各部。收納京司。事甚便當。故敢此仰達矣。敎以。令本道從長論理狀聞。又啓言。本郡元戶。爲三千二百餘戶。而各 陵軍與保人及班戶總戎七色軍。擧皆免煙役。故應役戶數。堇爲二百名。每當國役。地方官私自雇立。而每患生事。 陵軍則自有所重。雖不敢論。而保人七色軍。一體應役之意。請定式施行。敎以。令廟堂從長稟處。
정조 10년 · 목
以金直休爲 孝陵參奉。鄭駿采爲坡州牧使。
정조 10년 · 강
命坡平府院君錦城府院君奉祀孫。相當窠調用。
정조 10년 · 목
敎曰。政官牌招開政。 禧陵孝陵陵官一人外。皆不出代。幷付司果。  禧陵參奉之代。今日政。以府院君奉祀孫承傳人擬入。因此聞府院君。墓制貶葬。尙在未復中。府院君爲勳臣。其祖鈴平君又爲勳臣。其後孫忠愍公廷俊。以承襲君。又殉節於适變。而旌贈之典。亦未擧行云。在朝家念舊之政。可謂欠事。令該曹詳問草記稟處。又思之。錦城府院君。卽 孝陵國舅。而 仁聖王后私親也。 聖后享壽六旬。至 宣廟朝乙巳。群賢伸雪之時。 聖后亦皆逮視。況昨日。 仁宗朝誕辰也。以是日。拜是 陵。事不偶爾。錦城府院君奉祀孫。卽令兩銓及京兆。訪問草記。相當窠。今日政調用。○戶曹。以 禧陵 孝陵守僕守護軍及京守僕等木布題給啓。敎以。 昭顯墓守僕。一體施行。
정조 10년 · 강
施各營將臣參現諸臣賞典。罷禁衛大將徐有大職。
정조 10년 · 목
敎曰郊場耀武。躬臨勞軍。將臣賞典。自是古事。訓鍊大將具善復。兵曹判書徐有隣。龍虎大將李漢昌。幷大鹿皮一令賜給。整列軍伍。鐵騎莫敢衝突御營大將李柱國。熟馬一匹面給。有賞宜有罰。昨日本陣之未成伍。旋因奔潰。旗甲殆無全完者。及其禦敵也。向臺一面如例發銃。昔在 先朝回鑾閱武時。猶以壇後向放。亦有嚴禁之定式 傳敎。且於戊戌大閱。亦有大臣擧條。此亦難免不審。行幸後城內一應軍務。幷屬留都大臣。主管總察。昨日擡陣赴場之時。雖不能遲待指揮。以其出去之意。宜卽一邊稟請。而觀於大臣狀辭。該營疏忽亦甚矣。三段誤着。俱關後弊。 禁衛大將徐有大罷職。各有所關營門。無異自主張。別隊馬兵別將徐有和。駕前駕後牌頭。壯勇衛牌頭等。各弓矢一部賜給。帳殿執操鍊達曉暢。勝於營校。別軍職李儒敬。兒馬一匹賜給。御前執事宣傳官敎鍊官等。各上弦弓一張賜給。○敎曰。昨日參現時。 開城留守尹塾。 江華留守朴祐源。京畿監司徐有防。 水原府使鄭東浚等。與領軍赴操有異。各弓矢一部。依例賜給。 楊州牧使李一曾。通津府使李喆運。各弓箭一部賜給。又敎曰。京畿監司徐有防。 豹皮一令。地方官高陽郡守柳曾養。弓矢一部。幷依例賜給。○敎曰。不過格例間申飭。 禁衛大將姑勿出代。出代間都提調總察事。從事官發牌。聽傳敎。
정조 10년 · 강
命補土堂上支供。自惠廳會減。
정조 10년 · 목
京畿監司徐有防。以 英陵補土時所用石材運致啓。敎以。昨因卿筵奏。有筵敎。今番本 陵役事。事體至重。且是距京稍遠地。進去堂上不可不支供。見今農務方殷。列邑策應之際。必貽民邑之弊。令本官。主管接待。仍令惠廳從原會減。煙軍猶不許隣邑。況支供乎。此意知悉事回諭。亦爲分付惠廳。
정조 10년 · 목
鄭民始辭朝故也。 民始啓言。撥路設置不輕。而似聞直北撥路。近益稽滯。或有拆見之弊云。不可不別加嚴飭。此後復有此等之事。則撥將。自臣營當爲推治。而不飭之守令。雖係他道。斷當狀聞論罪之意。請爲先出擧條另飭。從之。又啓言。前營將李漢佐。將以褊禆帶去。而方帶兼司僕將。不得直爲啓請。敢此仰達矣。敎以。改差。○待敎李崑秀啓言。日省錄文書。漸益浩繁。每日各項啓下公事。名自多政。輒有遺漏之慮。臣意則依政院之出朝報例。凡係當入日省錄者。無論狀啓草記啓目。以日省錄三字。成出小條。本閣抄書時。隨卽印識。以爲憑考之地爲宜。從之。
정조 10년 · 강
命北漢管城將鄭駿釆仍任。
정조 10년 · 목
總戎廳啓言。管城將鄭駿釆。移拜坡州牧使矣。周年內勿許遷轉。旣載大典通編。請管城將仍任。允之。
정조 10년 · 강
命御營大將李柱國。兼察訓局。
정조 10년 · 목
政院啓言。 訓鍊大將具善復。以 英陵補土事。今方出去。而所佩命召。來請還納。何以爲之乎。敎以。仍佩往來。 御將兼察。
정조 10년 · 강
以李邦一爲左邊捕盜大將。口傳也。
정조 10년 · 강
遞兵曹參議徐鼎修。
정조 10년 · 강
命馬醫司僕及該吏棍治有差。
정조 10년 · 목
敎曰。幸行時御乘及轎馬。本寺專管擧行。而御乘則只以一疋仍把。事未前有。至於轎馬。全不調習。致有霜曉馬坐之擧。駭瞻姑捨是。國綱無可言。該掌卽官。不但除拜屬耳。有大臣提擧。或慮以此引義。姑不處分。專由於不善調習之致。 馬醫司僕等。嚴加勘律之意。 一提調知悉。○政院。以判府事徐命善胥命金吾啓。敎以。莫非該寺下屬。不善調習之致。卿之如是處義。萬萬過中。安心勿待命。仍命遣史官傳諭。○政院。以判府事徐命善。仍爲胥命啓。敎以。過矣過矣。原傳敎中。 馬醫司僕付卿處置。意在敬禮如是引義。實非所望於卿。安心勿待命。仍命遣史官傳諭。○司僕寺啓言。莫重動駕時御乘馬。不能預先備待。只以首望御坐。 駕轎馬步品。俱未調馴。以致風寒曉氣。御坐鞍馬之境。平日不善申飭之罪。臣方待勘。而內外寺下屬。不勤調習之罪。不可不嚴處。馬醫司僕及書吏理馬養馬等。請移法司照律嚴繩。敎以。御乘馬匹。非由不能嫻習之致。 內寺下屬分揀放送。至於轎馬事。萬萬痛駭萬萬無嚴。況屢次申飭。終不和畏。至有今日湯劑煎入之擧。此而尋常處之。國綱將無所施。然不必人人治之。此非馬醫一人。一二朔不善調習之致。今番轎駕之馬定立後。不善調習馬醫等。卿一倂決棍五度。該吏決棍十度。下敎後掩置不告。已極無嚴。使之換名待令。又不出去。當該理馬。移法司照律定配。其餘理馬養馬等分揀。揆以事體。本寺僉正。當先被溺職之罪。而特以新除之故。姑爲勿論。自明日各別修擧。此後御轎時駕馬。如近日之擧。則難免重繩。以此嚴飭。
정조 10년 · 강
命代射罪人。自兵曹開坐嚴棍。著爲式。
정조 10년 · 목
刑曹啓言。武一所借講罪人金致咸。依律嚴繩。代講罪人金宗魯。係是出身。請令兵曹處之。敎以。近來代射人決棍。皆付兵曹擧行。此是傳敎罪人。判堂親執嚴棍。有故則次堂中。往詣本曹。開坐擧行事。使之定式施行。
정조 10년 · 강
奎章閣提學趙㻐上疏辭職。賜批。
정조 10년 · 목
疏略曰。伏奉 奎章閣提學除授之命。驚惶怵惕。罔知自措。 內閣之設。實出於聖上右文之至意。將以掄淸朝之名流。賁一代之治象。而設官未久。有此誤恩。其爲累聖簡而玷官名。果何如也。不得不冒死陳籲。伏乞亟收新命。以重官方。批以。置之是職。意豈偶爾。
정조 10년 · 강
奎章閣直閣鄭大容上疏辭職。賜批。
정조 10년 · 목
疏略曰。噫臣儱侗無當。魯鈍無成。偏蒙拂拭。屢叨華顯。涯分已濫。踐履太驟矣。新除職名。復豈臣夢想所到哉。臣之再從祖志儉。嘗居閣職也。輒曰。人不足以稱其器也。才不足以勝其任也。自視欿然。情溢于辭。耳目所記。宛如昨日。況臣才識。萬萬不及於臣之從祖。則顧何敢冒承匪據乎。伏乞亟賜鐫免。批以。授爾是任。念爾從祖。爾之文華。亦聞於桂坊薦剡時。
정조 10년 · 강
應敎趙濟魯。 副應敎鄭萬始。 校理柳孟養洪義浩。 副校理鄭大容申馥。 修撰成種仁李晴。 副修撰金啓洛金履翼聯箚。賜批。
정조 10년 · 목
箚略曰。昨伏見傳敎下者。有鄭妻出置所。遣中使看病之擧。噫嘻此何事也。夫以鄭妻之千罪萬惡。迄未決施王章。偃息近圻者。已是古今之所未有。神人之所同憤。而殿下不唯下從三司之請。乃反以恩掩義。至有此萬萬過擧。臣等竊恐若此不已。則義理之愈晦。已無可言。而聖德之貽累。亦云非細。伏願深留聖意。益嚴隄防。仍允合辭之請。以絕亂本。批以。法自法恩自恩。時節問遺。疾病存恤。卽當然底事。爾等在論思之地。猶可勸予爲之。乃反聯箚論陳。惜乎不曾讀前輩奏箚也。
정조 10년 · 강
有政。吏曹判書金魯鎭。參判李秉模進。
정조 10년 · 목
以洪仁默爲坡州牧使。 洪繼善爲大靜縣監。 李命植爲藥院提調。尹五榮爲 禧陵參奉。尹瑩爲恭陵參奉。李觀賢爲長湍府使。
정조 10년 · 강
飭賑廳掩骸。
정조 10년 · 목
漢城府啓言。古塚之崩頹及脫莎半頹處。一體抄出。區別各部字內草記事命下矣。各部成册。已爲齊到。故一一區別。別單書入。其別單曰。 東部暴露骸骨。二百三處。無主草葬十二處。故塚崩頹二百十八處。古塚半頹四百九十一處。西部暴露骸骨一百二十八處。無主草葬三十處。古塚崩頹一百七十七處。古塚半頹三百八十六處。南部暴露骸骨一百六十一處。無主草葬五十九處。古塚崩頹一百四十三處。古塚半頹四百十八處。北部暴露骸骨七十七處。無主草葬十三處。古塚崩頹四十五處。古塚半頹一百十處。敎曰。以此別單下賑廳。別定郞官。與部官眼同修築。因令置標。從當分遣宣傳官備郞。摘奸勤慢。如有一毫名存實無之弊。此外如有隨所見修築處。從後先修築後草記事。該部及該廳知悉。
정조 10년 · 강
特推平安監司鄭一祥。兵使李漢泰。宣川府使柳鎭淑。
정조 10년 · 목
平安監司鄭一祥狀啓。卽接兵使李漢泰成貼狀啓謄報內。卽接龍川府使李潤彬。 彌串僉使洪尙春等馳報內。彌串鎭境薪島。處在水路六十里之地。本月十七日。下送本府將校。眼同宣川彌串將校。使之越送同島。搜討以來矣。卽接搜討將校等告目。以爲本月十七日。越來本島。則彼人來接者。爲四百七十四名。所泊大船爲六隻。中船二十四隻。小船二隻。方張新造大船一隻。積置流下木爲六百七箇。引鉅者爲一百二十三箇。漁網積置處爲十三庫。所居草幕爲四十二庫。小人等。以昨年九月。鳳城將到泥昌浦。無公文犯境者。逢輒殺之之意。移牒於義州府。近聞鳳城將。以汝等尙留此處。姑待解永出來勦捕云云。如是則汝等許多人命。幷爲魚肉。斯速還歸本土云爾。則彼人等以爲。每於伐木深沿之路。輒過此島。非欲故犯。勢所使然。且此地漁場。爲天下第一處。故傾備財力。有此冒犯。如或一切驅迫。寧爲殞身此島。不忍以累萬兩銀子所辦之物。歸之渙散之境。若蒙寬暇。限秋資業。則後勿更來之意。多般懇乞云云。又接將校輩告目。則以爲二十日午時量。中船四隻。又爲來泊。格卒合爲一百四十名。故探察動靜。則殆若積年居住之狀。鷄犬已多。酒餠爛賣。以若干將卒。及今逐出。斷無其望。許久留連。反爲示弱。今方發船出來云。故府使與僉使。收聚府鎭將吏羅卒及砲手等。合三百二十名。入島施威。期於追逐計料。而水退灘淺。無路前進。姑待水漲。可以行船。大抵此胡之往來本島。漁採爲業者。非今斯今。設或見逐於搜討時。佯爲發船。暫浮海中。又於不日。還泊本島。惟以殺戮徒事然後。可滅其跡。而不待朝家命令。矢銃役事。終涉重難。何以爲之云矣。昨年逃接彼人搜逐之後。凡係邊禁之節。別般嚴飭。而今此彼人投接之數。至於五百八十八名之多。多率軍校。大張威儀。卽速驅逐之意。星火關飭。而彼人如或肆頑。終無撤歸之意。則勢將失石從事。而如非朝家命令。則不敢擅便。故以臣營帶率軍官李定中。譯學金世興等。罔夜發送。眼同逐送之意。各別嚴飭。而彌串之於薪島。不過爲六十里之間。又是瞭望之處。而彼人船隻之多數往來。旣非一二日之事。則該府該鎭之未卽覺察。極爲疏忽。入島將校之所報。旣在本月二十日午時。則二十二日始爲報來。亦涉稽緩。龍川府使李潤彬。彌串僉使洪尙春罪狀。令廟堂稟處事。狀啓謄報。故以凡係搜逐之節。嚴加申飭。敎曰。向來追逐。旣不能着意爲之。及今該守報來之後。反有此請罷。跡涉委咎。意在立證。由前由後。道伯事極爲未妥。守令邊將罷黜一款勿施。卿則推考。本事令廟堂草記回啓。○因平安兵使李漢泰狀啓。敎曰。昨冬所謂驅逐。已極無實。到今地方官摘發論報之後。始乃陳聞者。此不過始則掩諱。今反自明。道帥臣擧措若此。何責乎守令。卿則依道臣例。姑先推考。此狀啓勿施。○因宣川府使柳鎭淑狀啓。敎曰。道帥臣之所掩置。何責乎卿。然狀辭中殺戮一款。臣不敢擅便云云極爲妄錯。道伯之循例謄報。固已可駭。卿則尤有奏御不審之失。爲先從重推考。
정조 10년 · 강
判下上言一百五十二度于各該司。
정조 10년 · 강
該曹。以擊錚人等原情回啓。
정조 10년 · 강
御春塘臺。行別試文武殿試。文試官鄭存謙李命植徐有隣朴天衡李東馨趙濟魯洪義浩。武試官李命植趙時俊李敬懋李夔李邦五李尙度金燨。
정조 10년 · 목
具翼善冠袞龍袍。乘輿出貳極門。由靑陽門。詣春塘臺陞座。試官以下行禮訖。以宋曹彬謝於江南征行日。禁中賜酒。沃其面撫其背。戒勿暴掠。仍諭以平定之日。授之使相印爲表題。試原榜。以壯元峯爲賦題。試直赴人。命武擧人等。以次射放開講訖。竝召入格人。呼新來。仍命侍衛先退。由春塘臺還內。○文科取三人。生員朴猷煥表三下居首。之次幼學張錫胤生員李相璜直赴。進士李貞運賦三下居首。武科取三十二人。直赴三十人。別武士姜聖佑居首。○敎曰。新恩政事。當日爲之。○朴猷煥付典籍。 姜聖佑付典設別提。○政院啓言。武科直赴人金世完等三十六人錄名單子。無緣不呈請竝依例陳試。從之。
정조 10년 · 강
命漆谷府使李慶麟。拿問重勘。
정조 10년 · 목
刑曹判書李在簡啓言。效忠支屬捉來時。文書中。有珍島郡守往復書札。其一則具宅柱。聞已作故。其一則李慶麟。方在外任。身故之人。雖無可論。慶麟則不可不嚴勘矣。敎以。爲先令該府。拿問重勘。○敎曰。李慶麟本職。爲先改差。漆谷府使代。今日政差出。○刑曹啓言。 效忠家直行伊順興府。子婦明任寧越府。阿只康翎縣。竝爲婢定配押送。又啓言。 效忠養子李福奎。自燕歧縣捉來。爲先具枷杻嚴囚。又啓言。卽接全羅監司李在學移文。則效忠生父孫貴榮。生同生弟孝元。養子金福起。執捉上送。生三寸叔孫昌榮。亦在海南縣。嚴囚縣獄云矣。當初査出時。效忠生家支屬。査問於效忠家直行伊。而掩諱昌榮。不爲現告者。萬萬痛惡。雖以該道事言之。凶逆支屬。旣已査出。則以其名漏關文。不爲捉送。事涉疏漏。請推考。罪人孫昌榮一體捉囚。從之。
정조 10년 · 강
有政。吏曹判書金魯鎭參判李秉模進。
정조 10년 · 목
以吳大益爲大司諫。 李濟萬爲執義。洪樂恒爲掌令。宋益休爲漆谷府使。尹蓍東爲工曹參判。鄭宇淳爲左尹。○政院啓言。文武科覆試監試官。兩司當爲進去。而大司諫吳大益。司諫兪彥備。執義李濟萬牌不進。掌令安鼎大。持平閔彝顯在外。正言李羽晉受由。山林外合有變通。敎以。在外臺諫許遞與踏下之代。前望單子入之。待下批牌招察任。又啓言。監試官吳大益再牌不進。李羽晉受由。無以備員受點。敎以。竝許遞。前望單子入之。待下批。以監試官卽爲出牌。○以趙弘鎭爲執義。鄭萬始爲司諫。 申馥爲正言。洪樂恒爲副校理。權以綱爲大司諫。金熙朝趙濟魯爲掌令。
정조 10년 · 강
遞都承旨金尙集。
정조 10년 · 목
敎曰。監印始役日子在近。都承旨許遞。前望單子入之。待下批牌招察任。○敎曰。今聞監印堂上言。僚堂試官受點。印役相妨云。 試官尹蓍東付標。其代勿拘常格。以在京無故人擬入。仍卽出牌。
정조 10년 · 강
以沈豊之李亨元爲承旨。前望也。
정조 10년 · 강
司僕都提調徐命善上箚。賜批。
정조 10년 · 목
箚略曰。臣待罪太僕。十年于玆。一味憒憒。至於今番御乘兩望之不合仍舊。駕轎三雙之未盡調馴。以致御坐不便。玉體欠寧。若論臣罪。嶺海猶輕。而不惟不罪。以臣之故。竝宥卽官。聖恩愈隆。臣罪愈著。泥首金吾。荐下開釋之敎。不得不退歸私次。而罪犯自如。玆敢冒入文字。伏乞重勘臣罪。批以。本寺之前此不至僨誤。賴卿隨事修擧之力也。今番轎馬事。蓋因郞吏怠懒而然。在卿何有。卿須安心勿辭。
정조 10년 · 강
領敦寧洪樂性上疏。賜批。
정조 10년 · 목
疏略曰。伏以治獄不善。臣實爲首。而按獄諸臣。旣被譴罷之勘。又許削黜之啓。而臣獨幸逭。一未蒙勘。且臣於沈晉賢疏。有萬萬慚悚者。鞫獄將罷之際。聞有聯箚之議。樂聞公議之不泯。不覺已事之爲嫌。求見草本。貽羞朝廷。儒臣之言。臣固愧服之不暇。而刊改之典。旣請於出示之兩臺。則同罪之律。宜施於求見之大臣。今何可自幸臺啓之遽停。憑恃寵靈。重犯無忌憚之誅哉。伏願亟降威罰。治臣前後之罪。批以。多少俱在敦諭中。卿須體予虛佇之至意。卽爲入城。聽予面諭。○敎曰。日昨謁 陵之行。卿果迎駕路左云。而未及聞知。不得引接。予懷方悵。卿疏際到。欣慰良深。而其所自引。何若是過中。卿之今番所遭。直一不幸。臺言旣發。獄體宜顧。向者許副。予豈獲已。旣免相則公議行矣。旣停啓則私義伸矣。至於堂疏云云。出示之失。在於臺臣。卿之受而過眼。適偶爾。風寒尙峭。江舍尤冷。念卿衰疾。寧容久處。卿須體予慇懃之意。安心卽日入城。仍敎曰。此批答及敢諭。承旨傳諭于領敦寧。與之偕入。春務方殷。分辦才過。列邑輪供之弊。不可不念。偕來承旨自持飯。畿邑切勿等待事。分付畿營。以安大臣之心。
정조 10년 · 강
正言李羽晉上疏。賜批。
정조 10년 · 목
疏略曰。親臨閱武。事體自別。而捲陣赴場之時。旣不能關由於留都大臣。及其行操也。隊伍不整。旗甲多失。至於向臺一面。不得發放。自有 先朝定式。而全不察飭。旣失師律。且關事面。請前禁將徐有大。亟施削職之典。批以。徐有大事。向臺一面之發放。旣犯禁令。且關後弊。雖已處分。譴罷足矣。不允。爾其勿辭。救護母病。
정조 10년 · 강
罷濟州牧使尹得逵職。
정조 10년 · 목
奉常寺啓言。三月令薦新靑橘。擧皆腐傷。不得已全數退送。莫重薦進。至於闕封。請濟州牧使爲先罷職。允之。○司饔院啓言。二月令進上靑橘糜爛。不得循例捧入。敎以。仍爲捧入。
정조 10년 · 강
命平安道號。依前勿改。
정조 10년 · 목
吏曹啓言。平安道改號當否稟處事命下矣。州號旣降。道名隨改。自有他道已例。而至於兩西。則彼境隣接。文簿掣肘。大臣之意。亦以依前仍置爲宜云。從之。
정조 10년 · 강
禮曹進江華忠烈祠致祭吉日。
정조 10년 · 목
該曹啓言。令日官推擇。則來三月初三日爲吉云。以此日擧行。而祭文令藝文館撰出。祭物及執事官。請令該府差定。從之。
정조 10년 · 강
命畿營。訪問錦城府院君奉祀孫。
정조 10년 · 목
漢城府啓言。 錦城府院君奉祀孫。令五部遍搜探問。則以爲。奉祀孫師潤。居在水原眞木里云。請令水原府訪問之意。分付畿營。敎以。詳査狀聞事。分付畿伯。
정조 10년 · 강
命罪人金宗浩。待考訊限滿杖配。
정조 10년 · 목
京畿監司徐有防。以金宗浩捧供啓。敎以。待考訊限滿。決杖定配。以懲頑民不畏法之習。
정조 10년 · 강
京畿監司徐有防。以補土所運石形止啓。
정조 10년 · 목
有防狀啓。自二十二日。至二十三日運致形止。已爲馳啓。卽接驪州牧使李重馥所報。則自二十四日至二十五日運來熟石四百三十一塊。仍爲運入於紅箭門外。緣由馳啓。
정조 10년 · 강
以趙尙鎭李䕫爲承旨。李濟萬爲司諫。白師謹柳孟養爲掌令。申馥爲副校理。尹羽烈爲正言。前望也。
정조 10년 · 강
設式年文武科會試。 文一所試官金魯鎭閔鍾顯李度默。參試官金履禧金翊休韓光植徐美修。監試官趙弘鎭申馥。二所試官鄭好仁尹承烈李鎭恒。 參試官申致權李邦榮金履翼宋民載。監試官洪聖淵金載翼。武一所試官洪秀輔李敬懋任嵂。參試官金遇國鄭信達李永秀。監試官權以綱金熙朝。二所試官申大升李邦一李漢昌。參試官李秉喆金養和李晦植。監試官趙濟魯李師濂。
정조 10년 · 목
因武一所開場草記。敎曰。近來科場。飭禁稍馳。親臨殿試。猶且無難代射。試所設場奸弊當愈甚。式年科異於庭試。尤當嚴束。此意知悉。惕念擧行。萬一疏緩。卿等及監試官。難免重勘。以此批旨。亦令二所知悉。
정조 10년 · 강
召見下直守令及初仕人于誠正閣。
정조 10년 · 강
飭畿邑。關東流民着意安集。
정조 10년 · 목
敎曰。朝因長湍倅辭朝。欲爲面飭而未果矣。聞筵臣言。本邑昨秋年事。有被災面里。目下民情。多有艱窘處。因此又聞。如永平等峽邑亦然。民多流離云。聞甚矜惻。見今分糶。伊始若不着意顧恤。居者亦安保其不散。以此意。令廟堂措辭。行會該道伯。流民雖難一一招來。若能撫摩居民。去者豈不還集。以關以面。嚴飭各該邑倅。俾各竭誠安集。萬一有一毫泛忽之端。現發於繡衣按廉之行。邑倅姑舍是。道伯當先被重勘。使之惕念擧行。且以關東言之。雖曰土着不固。亦或有流民之道路去來者云。亦爲着意撫摩。期於奠接之意。枚擧謄關。申飭該道伯。
정조 10년 · 강
特推京畿監司徐有防。